RARIK hefur nú lokið við að leggja 3.800 metra jarðstreng í Þórsmörk frá Húsadal í Langadal og Bása í Goðalandi og standa vonir til að hægt verði að taka hann í notkun á næstunni . Rafmagn var lagt í Húsadal sem er næst mannabyggð fyrir átta árum og hefur forsvarsmönnum skálanna í Langadal og í Básum dreymt um að fá rafmagn allar götur síðan . Samhliða strenglögninni var ný vatnslögn lögð í leiðinni . Þórsmörk er á náttúruminjaskrá og lagnaleiðin er um viðkvæm svæði sem eru torveld yfirferðar . Því þurfti að gæta ítrustu varúðar og útsjónarsemi við verkið . Lagnaleið var valin í samráði við Skógræktina til að lágmarka umhverfisáhrif og var fulltrúi hennar viðstaddur þegar farið var í gegnum skógræktarsvæðið . Jarðstrengurinn var að mestu plægður í jörð en það þurfti að fleyga og grafa á um 200 metra kafla . Verkið gekk mjög vel en áður en það hófst var leitað umsagna Skipulagsstofnunar , Rangárþings eystra , Ferðamálastofu , Fiskistofu , Heilbrigðiseftirlits Suðurlands , Minjastofnunar Íslands , Orkustofnunar , Skógræktarinnar og Umhverfisstofnunar . Stefán Jökull Jakobsson , umsjónarmaður skála Ferðafélags Íslands í Langadal , sagði í Bylgjufréttum að verksummerki og rask vegna framkvæmdanna séu með ólíkindum lítil . Jarðýtur á afar stórum beltum hafi verið notaðar og telur Stefán að verksummerki verði vart sjáanleg þegar frost fer úr jörðu . Framkvæmdakostnaður Ferðafélags Íslands vegna framkvæmdarinnar nemur að sögn Stefáns um fjórum milljónum króna og telur hann að kostnaður Útivistar vegna rafvæðingar aðstöðunnar í Básum verði álíka mikill . Með því að tengjast rafmagni verður hins vegar hægt að spara kostnað vegna notkunar á um 12.000 lítrum af olíu sem notuð hefur verið til að kynda skálana til þessa . Eru þá ótaldar ferðir sem hægt verður að fækka vegna gasflutninga á svæðið . Páll Guðmundsson framkvæmdastjóri Ferðafélagsins segir rafvæðingu skálanna í senn hagkvæma og umhverfisvæna og að hún muni gjörbreyta aðstöðu ferðafólks og þeirra sem starfa við ferðaþjónustu á svæðinu . Leita þurfti umsagnar fjölmargra aðila áður en verkið gat hafist og var lagnaleiðin valin í samráði við Skógræktina . Grafa þurfti mikla rás í aurinn sem Krossá hefur hlaðið upp á milli ára til að hægt væri að plægja strenginn nógu djúpt í jörðu .